Labour market and health
Authors: Γριμάνη Αικατερίνη 
Published: August 2021

Η υγεία και η ασφάλεια στην εργασία, ως βασικό αντικείμενο μελέτης της διατριβής, αποτελεί ένα βασικό στοιχείο στην επίτευξη βελτιωμένων συνθηκών εργασίας και στη λήψη αποτελεσματικών μέτρων πρόληψης. Η παρούσα μελέτη σκοπό έχει να παρουσιάσει τόσο την θεωρητική όσο και την εμπειρική διάσταση, τους καθοριστικούς παράγοντες καθώς και τις συνέπειες που αφορούν την υγεία και την ασφάλεια στην εργασία. Σε πρώτο επίπεδο, περιγράφονται οι βασικές θεωρητικές προσεγγίσεις, το θεωρητικό πλαίσιο και τα εμπειρικά ευρήματα σχετικά με την εργασιακή υγεία και ασφάλεια. Επιπλέον, παρουσιάζεται ένα εκτενές νομοθετικό πλαίσιο καθώς και η εμπειρική έρευνα που έχει πραγματοποιηθεί στις χώρες της ευρωπαϊκής ένωσης για το υπό μελέτη θέμα, επισημαίνοντας διαπολιτισμικές διαφορές. Επιπροσθέτως, γίνεται προσπάθεια να εντοπιστούν μεθοδολογικά κενά στην βιβλιογραφία, συνεισφέροντας έτσι στην μελλοντική έρευνα στον τομέα της υγείας και της ασφάλειας στην εργασία, ιδιαίτερα στην Ελλάδα. Από την άλλη, η μελέτη επιχειρεί να διερευνήσει πιθανές αιτιώδεις σχέσεις μεταξύ συγκεκριμένων δεικτών – μεταβλητών που σχετίζονται με την υγεία και την ασφάλεια στην εργασία. Επειδή εντοπίζεται ελλιπής βιβλιογραφική έρευνα σχετικά με τις απουσίες από την εργασία λόγω τραυματισμού, που αποτελούν συγκεκριμένη κατηγορία απουσιών, γίνεται προσπάθεια να καλυφθεί το συγκεκριμένο ερευνητικό κενό. Στην μελέτη αυτή, ελέγχεται η επίδραση της εργασιακής ικανοποίησης στις απουσίες από την εργασία λόγω τραυματισμού. Στη συνέχεια, διερευνάται η επίδραση των δεδουλευμένων απολαβών στην καλή ψυχολογική κατάσταση – ευημερία και την αρνητική ψυχολογική κατάσταση των εργαζομένων. Διεξήχθη μία εκτενέστατη βιβλιογραφική ανασκόπηση, χρησιμοποιώντας έρευνες, δημοσιεύσεις, αναφορές και βάσεις δεδομένων από ιδρύματα σε εθνικό και διεθνές επίπεδο. Επιπλέον, για την διερεύνηση πιθανών σχέσεων μεταξύ μεταβλητών για την εργασιακή υγεία και ασφάλεια, πραγματοποιήθηκαν οικονομετρικές αναλύσεις με τη χρήση οικονομετρικών εργαλείων (όπως OLS regression, Tobit model, Logistic regression, Order Logic regressions). Από τα ευρήματα της βιβλιογραφικής ανασκόπησης προκύπτει ότι η μη χρήση σύγχρονων και έγκυρων οικονομετρικών μεθόδων, καθιστούν την εμπειρική έρευνα στην Ελλάδα ανεπαρκή. Για το λόγο αυτό, κρίνεται απαραίτητη μια πιο συστηματική ερευνητική προσέγγιση σχετικά με τους παράγοντες που προκαλούν τραυματισμό και τις επιπτώσεις τους στην εργασία και την παραγωγικότητα. Παρόλο που το νομικό πλαίσιο είναι σχετικά επαρκές, υπάρχει ανάγκη για στρατηγικές πρόληψης και εφαρμογή των ήδη υπαρχόντων κανονισμών για την εργασιακή ασφάλεια. Τα αποτελέσματα από την εμπειρική έρευνα δείχνουν την ύπαρξη αρνητικής σχέσης μεταξύ απουσιών από την εργασία λόγω τραυματισμού και εργασιακής ικανοποίησης. Επιπλέον προτείνεται ένα σύνολο πολιτικών για την μείωση των απουσιών από την εργασία λόγω τραυματισμού. Εν κατακλείδι, παρατηρείται ότι η επίδραση των δεδουλευμένων απολαβών είναι θετική για την καλή ψυχολογική κατάσταση - ευημερία, ενώ είναι αρνητική για την αρνητική ψυχολογική κατάσταση (κατάθλιψη, κόπωση και αϋπνία). Αντιθέτως η σχέση μεταξύ δεδουλευμένων απολαβών και εργασιακού άγχους βρέθηκε θετική. Σύμφωνα με τα παραπάνω, η μελέτη παρέχει κάποια αξιόλογα επιπρόσθετα στοιχεία σχετικά με τα θέματα που αφορούν στην εργασιακή υγεία και ασφάλεια, συνεισφέροντας με τον τρόπο αυτό στο πεδίο της επιστημονικής γνώσης.